Diari Oficial de la Generalitat Valenciana


Sumari del DOGV 4723, del 31-03-2004 (2004/2567)

RESOLUCIÓ de 9 de març de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni Marc de col·laboració entre la Generalitat Valenciana, a través de la Conselleria de Territori i Habitatge i la Caixa d'Estalvis del Mediterrani per al foment d'actuacions i programes de caràcter mediambiental.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4723

Data del DOGV
:   31-03-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/2567


Data del document
:   09-03-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Territori i Vivenda
    * política de medi ambient
    * caixa d'estalvis
    * cooperació administrativa

RESOLUCIÓ de 9 de març de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni Marc de col·laboració entre la Generalitat Valenciana, a través de la Conselleria de Territori i Habitatge i la Caixa d'Estalvis del Mediterrani per al foment d'actuacions i programes de caràcter mediambiental. [2004/X2567]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Territori i Habitatge i la Caixa d'Estalvis del Mediterrani, el 4 de febrer de 2004, un Conveni Marc de col·laboració per al foment d'actuacions i programes de caràcter mediambiental, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0058/2004, i que figura com a annex d'esta resolució.
  
València, 9 de març de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni marc de col·laboració entre la Generalitat Valenciana, a través de la Conselleria de Territori i Habitatge, i la Caixa d'Estalvis del Mediterrani, per al foment d'actuacions i programes de caràcter mediambiental.
  
València, 4 de febrer de 2004
  
Reunits:
  
D'una part, Rafael Blasco Castany, conseller de Territori i Habitatge de la Generalitat Valenciana, segons Decret 6/2003, de 21 de juny, del president de la Generalitat, en nom i representació d'aquesta, i en ùs de les atribucions conferides per l'article 35 de la Llei 5/1983, de Govern Valencià
  
I d'una altra, Vicente Sala Bello, en nom i representació de la Caixa d'Estalvis del Mediterrani, president d'aquesta, en sessió celebrada el dia 19 de febrer de 1998.
  
Exposen:
  
Que dins de les competències que la Conselleria de Territori i Habitatge té encomanades, li correspon l'acció d'impulsar actuacions que suposen el manteniment i la millora de les condicions mediambientals existents, i és un dels seus fins la implantació, la promoció, la dinamització i el foment en la societat valenciana d'aquells comportaments i actituds que tendisquen a la consecució d'un desenvolupament sostenible, compatibilitzant la preservació dels importants valors naturals de la Comunitat Valenciana amb el desenvolupament econòmic racional propi d'una societat avançada com és la valenciana.
  
En aquest context, cal la introducció de bones pràctiques ambientals en el desenvolupament dels processos i dels productes de les empreses de la Comunitat, la qual cosa generarà importants estalvis dels costos socials externs (reducció d'emissions atmosfèriques, depuració d'aigües, disminució de sorolls, etc.) i augmentarà la competitivitat, la innovació i el prestigi social d'aquestes en un mercat global on els actius ambientals són cada vegada més valorats.
  
En conseqüència i en l'exercici de les competències que les normes atribueixen a la Conselleria de Territori i Habitatge, es promou el present conveni amb l'objecte de fomentar actuacions i programes mediambientals.
  
Per la seua banda, la Caixa d'Estalvis del Mediterrani (CAM), dins de la seua obra social, desenvolupa una lloable tasca en matèria de medi ambient, sector en què és pionera i un referent en l'àmbit nacional en matèria de centres educatius i programes mediambientals, com també en la divulgació d'informació mediambiental utilitzant els avanços que proporcionen les noves tecnologies.
  
Tota aquesta tasca en el camp mediambiental ha estat reconeguda pel Ministeri de Medi Ambient a través del recent atorgament del Premi Nacional d'Empresa i Medi Ambient de l'any 2001.
  
La Conselleria de Territori i Habitatge reconeix la transcendència social de l'esforç de la CAM en el camp mediambiental, àmbit en el qual es produeix una convergència d'interessos i objectius entre les dues institucions dirigides a la satisfacció d'unes demandes socials creixents. Demandes que exigeixen una millora de la qualitat de vida, la qual passa pel ple desenvolupament de les capacitats dels ciutadans de la Comunitat Valenciana en un medi ambient adequat.
  
Aquesta concordança de metes justifica en tota la seua extensió la col·laboració entre les dues institucions a través del present conveni, el qual ha de contribuir a la consecució dels èxits mediambientals en els que la Conselleria de Territori i Habitatge i la Caixa d'Estalvis del Mediterrani estan fortament compromeses, per la qual cosa ambdues parts acorden la formalització del conveni d'acord amb les següents:
  
Clàusules
  
Primera
  
El present Conveni Marc té per objecte establir el marc de col·laboració entre la Generalitat Valenciana, a través de la Conselleria de Territori i Habitatge, i la Caixa d'Estalvis del Mediterrani, per a fomentar actuacions i programes medioambientals.
  
Amb aquest fi, la Caixa d'Estalvis del Mediterrani té inclosos programes ambientals en les línies d'actuació recollides en el Pla estratègic de les seues obres socials, aprovat pel Consell d'Administració de data 16 de febrer de 2001 per al període 2001-2005 i ratificat per la seua Assemblea General, per la qual cosa col·laborarà amb la Conselleria de Territori i Habitatge de la Generalitat Valenciana, dins de les disponibilitats pressupostàries i amb la preceptiva aprovació dels seus òrgans de govern, en el foment d'aquells.
  
En aquest sentit, serà objecte del conveni el foment de programes que, a conveniència d'ambdues parts, puguen ser desenvolupats conjuntament en relació amb les actuacions següents:
  
Projecte CAM-Aigua
  
Voluntariat ambiental
  
Reforestacions participatives
  
Camps de vigilància i prevenció d'incendis.
  
Desenvolupament de centres d'interpretació ambiental i qualssevol altres que complisquen els fins del Pla estratègic de la Caixa d'Estalvis del Mediterrani i amb les competències de la Conselleria de Territori i Habitatge.
  
Com també és objecte del conveni el foment en el sector empresarial de projectes d'interés ambiental
  
Segona
  
En aquelles actuacions relatives al foment en el sector empresarial de projectes d'interés ambiental, podran ser beneficiàries les empreses que vulguen acollir-se als programes que s'establisquen i que, tenint el seu domicili social a la Comunitat Valenciana, disposen d'un o més centres productius en l'àmbit del dit territori a què afecte amb caràcter directe i immediat la inversió que es pretenga finançar acollint-se a aquest conveni.
  
Els projectes que pretenguen accedir als sistemes de finançament que regula aquest conveni s'hauran de presentar a la Conselleria de Territori i Habitatge.
  
Tercera
  
La Conselleria de Territori i Habitatge emetrà informe sobre els projectes mediambientals a finançar, que serà favorable si concorren en aquest la viabilitat i el caràcter mediambiental de la inversió, garantint d'aquesta manera la procedència i naturalesa del projecte.
  
Aquest informe serà preceptiu i previ a la sol·licitud del suport financer, i s'emetrà dins del termini de 30 dies hàbils a comptar des de l'endemà a la presentació del projecte.
  
Una vegada obtingut informe favorable es presentarà la sol·licitud de préstec en la Caixa d'Estalvis del Mediterrani.
  
Quarta
  
Per a les actuacions de foment en el sector empresarial de projectes d'interés ambiental que comporten una millora dels sistemes en ús, o innoven o adeqüen les seues estructures o processos productius a la legislació ambiental, s'inclouen com a annex al present conveni les línies de finançament corresponents.
  
En matèria de finançament dels projectes d'inversió de caràcter ambiental, la Caixa d'Estalvis del Mediterrani podrà finançar fins al 75% dels projectes d'inversió en matèria mediambiental, podent-se accedir a una subvenció per un import de fins al 25% restant del projecte a càrrec del pressupost de la Generalitat Valenciana, aquesta subvenció pot aplicar-se a l'amortització del capital del préstec instrumentant-se per mitjà de convenis de desenvolupament o convocatòries d'ajudes
  
Cinquena
  
En la resta d'actuacions els convenis singulars que se subscriguen en execució del present conveni marc, determinaran la partida, el crèdit i el pressupost a què afecte cadascun dels projectes tenint en compte la seua naturalesa i les institucions que afecten, i serà la beneficiària la Caixa d'Estalvis del Mediterrani i necessitarà, prèviament, l'aprovació de la Conselleria de Territori i Habitatge.
  
Sisena
  
La Conselleria de Territori i Habitatge assumeix l'obligació de difondre a través dels mitjans de comunicació convenients la present col·laboració amb la Caixa d'Estalvis del Mediterrani, assegurant la seua divulgació en tot l'àmbit de la Comunitat Valenciana.
  
Setena
  
La Conselleria de Territori i Habitatge prestarà la col·laboració requerida per la Caixa d'Estalvis del Mediterrani, quant a la formació i la divulgació en centres d'aquesta.
  
Vuitena
  
Aquest conveni no genera obligacions econòmiques directes. Les obligacions derivades del present conveni es faran efectives mitjançant subscripció de convenis singulars que seran firmats pel president de la Caixa d'Estalvis del Mediterrani i pel conseller de Territori i Habitatge.
  
Novena
  
El present conveni entrarà en vigor el dia de la seua firma i la seua duració sé estendrà fins a la seua denúncia per alguna de les parts.
  
Deu
  
Serà causa de resolució del present conveni a més de l'incompliment i mutu acord de les parts, qualsevol de les formes previstes en la legislació vigent que siguen aplicables al tema objecte d'aquest.
  
Onze
  
La seua naturalesa és administrativa, i estant exclosa l'aplicació directa de la legislació general de contractació administrativa, es regirà per les seues pròpies normes, i en allò no previst, supletòriament, pels principis de la dita legislació i els generals de l'ordenament jurídic i administratiu.
  
Dotze
  
El conveni marc subscrit el 26 de novembre de 2001 per a la promoció i foment en el sector empresarial de projectes d'interés ambiental, es dóna per finalitzat amb la firma del present conveni.
  
I, en prova de conformitat amb tot allò adés esmentat, ambdues parts subscriuen el present Conveni en triple versió exemplar al lloc i en la data expressats en l'encapçalament.
  
El conseller de Territori I Habitatge,
  
RAFAEL BLASCO CASTANY
  
El president de la Caixa d'Estalvis del Mediterrani,
  
VICENTE SALA BELLO
  
Annex al conveni entre la Generalitat Valenciana, a través de la Conselleria de Territori i Habitatge, i la Caixa d'Estalvis del Mediterrani
  
Finançaments de projectes d'inversió en matèria mediambiental per part de la CAM:
  
Definició de tipus de projecte:
  
- Inversions de correcció en processos industrials o final de línia que donen com a conseqüeència l'adaptació a les exigències ambientals de la normativa vigent.
  
- Reconversió d'instal·lacions industrials per a la fabricació de productes nets mitjançant la incorporació de tecnologies netes o més netes.
  
- Adquisició i instal·lació d'elements correctors de la contaminació destinats a disminuir o depurar emissions a l'atmosfera de pols, fums o gasos.
  
- Inversions en equips i obres encaminades a la correcció d'efluents líquids, semilíquids i sòlids de procedència industrial.
  
- Inversions encaminades a minimitzar el volum o la perillositat i contaminació dels residus generats en processos industrials i de depuració.
  
- Instal·lacions per a l'eliminació o la valorització in situ de residus industrials.
  
- Instal·lacions industrials per a la valorització de residus industrials.
  
- Instal·lacions en sistemes de mesurament i control d'efluents líquids i gasosos.
  
- Inversions industrials encaminades a la millora de la gestió ambiental.
  
Import total: 05.336.986 euros
  
Línies de finançament:
  
1. Línia ICO (amb fons de mitjancer de l'Institut de Crèdit Oficial)
  
- Import: Fins a 1.200.000 euros
  
- Condicions: Fins al 70% dels projectes d'inversió.
  
- Tipus d'interés: Euribor 6 mesos + 0,25 punts percentuals.
  
- Comissió d'obertura: 0%
  
- Comissió d'estudi: 0%
  
- Termini: 5 anys (sense carència o 1 de carència).
  
7 anys (sense carència o 2 carència).
  
- Forma de pagament: Mensual o trimestral.
  
- Amortització anticipada parcial o total: 0% (si coincideix amb les dates semestrals de revisió de tipus d'interés).
  
2. Línia CAM
  
- Import: Fins 600.000 euros
  
- Condicions: Fins al 75% dels projectes d'inversió.
  
- Tipus d'interés: Euribor any + 0,25 punts percentuals.
  
- Comissió d'obertura: 0,20%
  
- Comissió d'estudi: 0%
  
- Termini: Fins a 7 anys amb 2 de carència.
  
- Forma de pagament: Mensual o trimestral.
  
- Amortització anticipada parcial o total : Parcial 0%, Total 1%.
  
3. Bestretes de Subvencions
  
- Possibilitat de pagament per endavant de la subvenció, si no s'aplica a reduir capital de préstec.
  
- Import: Fins al 100% de la subvenció.
  
- Tipus d'interés: Euribor 6 mesos + 0,25% punts percentuals.
  
- Comissió d'obertura: 0,20%.
  
- Comissió d'estudi: 0%
  
- Termini: Fins al cobrament de la subvenció.
  
- Forma de pagament: A venciment, interessos: trimestral.